Mituman ini dangan minatong si Dyan nog Polomunyag.
Si Dyan koni,
dia migonong sog bonwa kituꞌ nog mologon pogonongan.
Ginang non momali dituꞌ nog sumboy mokpobunyag og gotow poꞌ kituꞌ og kopotongow nilan nog miksonsol ilan na nog dusa nilan bu mokpolani sog Mikpongon poꞌ bagun ilan kompunan nog dusa nilan.
Dadi,
og gotowanan tidu sog Dyudia bu sog koliwagan bonwa nog Dyerusalem mikpogangoy dituꞌ ni Dyan monginongog nog pomali non.
Ain og miksonsol kituꞌ nog dusa non,
binunyagan non dituꞌ sog tubig nog Dyordan.
Og ponopoton ni Dyan og bombul nog kamel nog inabol.
Og sinturun non,
og panit nog potubuꞌon.
Og ponganon non og gapan bu og tonob.
Koni og taluꞌ nog pimali ni Dyan sog gotowanan,
“Ongon og matong nog gotow nog motas pa dianakon,
bu ondiꞌu tanan patut mingluꞌud mubad nog gikot nog ponyapak non.
Binunyagan ku amu bianan sog tubig,
tibua ion,
bunyagan non amu bianan sog Bolakat nog Mikpongon.”
Sog tang koyon,
minatong si Isus sog Nasaret,
og sakup nog Galili.
Minangoy ion dituꞌ poꞌ mokpobunyag ion diani Dyan sog tubig nog Dyordan.
Saka,
dangan posunguꞌ na gumawon si Isus,
mitongow non nog mibukaꞌ og glangit bu og Bolakat nog Mikpongon nog mamaꞌ nog kolopati nog posunguꞌ tumonaꞌ dianon.
Bu ongon og taluꞌ nog miktidu sog glangit nog mamaꞌ nini,
“Ika og bataꞌu nog kololaman ku.
Kisuꞌatanu tokodoy dianika.”